襄华贯洪河赋（以崇岭横断灵渎长注为韵）
吕令问 (Tang)
太极经始。纯坤倾东。势以岳镇。气以川融。于是灵辟襄华。象开洪濛。横大野以中豁。夹洪河而北崇。尔其沓嶂无际。连波方永。喷激万里。回合千岭。总崤函之气象。压秦晋之封境。山同河润。上腾云雨之祥。水与时清。下倒岩峦之影。若乃骋远望。冯层城。秋爽元气。朝升大明。伟连天之浩汗。壮发地之峥嵘。翠岫屏拥。澄澜砥平。疑白虹饮壑而半隐。似寒云抱塞而初横。及夫俯临迫察。诡丽雄悍。峻势危而不骞。灵源注而常满。积阴腾气。与岚色而相鲜。烁日生霞。连荣光而不断。观其蓄含精秀。孕育风霆。应会昌运。发扬炳灵。茂贤杰于间出。翊邦家而永宁。况乎山积鸿休。川流景福。明徵祥瑞。幽赞化育。此其所以配乾坤。此其所以称岳渎。岂徒玩夫萦带委注。箕开翼张。巍巍峨峨。滔滔汤汤。于天之峻极。赴海之灵长而巳。士有圭窦强学。金门献赋。困陶侃之无津。耻孙宏之不遇。览襟带而增气。追圣贤而遐慕。想刘公之叹。微禹其鱼。感吴子之言。在德为固。义由景行。仰高山而自惭。志切朝宗。与大海而同注。倘馀润之波及。期变化于云路。